
Text rozhodnutia
Súd: Krajský súd Trenčín Spisová značka: 5Co/287/2016 Identifikačné číslo súdneho spisu: 3116209986 Dátum vydania rozhodnutia: 04. 08. 2016 Meno a priezvisko sudcu, VSÚ: JUDr. Erika Zajacová ECLI: ECLI:SK:KSTN:2016:3116209986.1 Rozhodnutie Krajský súd v Trenčíne v senáte zloženom z predsedníčky senátu JUDr. Eriky Zajacovej a sudcov JUDr. Márie Vrtochovej a JUDr. Denisa Vékonyho v právnej veci žalobkyne T. L., bytom X., Y. XXXX/XX, právne zastúpená Lichner Legal s.r.o., so sídlom Trenčín, Legionárska 7451/4, IČO: 47 246 804 proti žalovanému ASA-stav s.r.o., so sídlom Bratislava - mestská časť Staré Mesto, Tallerova č. 4, IČO: 46 495 771, právne zastúpený JUDr. Marekom Doktorom, advokátom so sídlom v Trenčíne, Piaristická 273/21, o návrhu na nariadenie predbežného opatrenia, na odvolanie žalovaného proti uzneseniu Okresného súdu Trenčín zo dňa 02.júna 2016, č.k. 27C/113/2016-51, takto r o z h o d o l : Odvolací súd uznesenie súdu prvej inštancie p o t v r d z u j e . o d ô v o d n e n i e : 1. Napadnutým uznesením súd prvej inštancie nariadil predbežné opatrenie, na základe ktorého odporca je povinný zdržať sa akéhokoľvek konania smerujúceho k vyprataniu nehnuteľností zapísaných na LV č. 3428, k.ú. Trenčín, obec Trenčín, okres Trenčín: pozemok parc. č. 1971/1, zastavané plochy a nádvoria o výmere 130 m2, pozemok parc. č. 1971/2, záhrady o výmere 178 m2, pozemok parc. č. 1971/5, zastavané plochy a nádvoria o výmere 347 m2, pozemok parc. č. 1972/2, záhrady o výmere 80 m2, pozemok parc. č. 1973/2, záhrady o výmere 38 m2, rodinný dom s.č. 1284, nachádzajúci sa na pozemku parc. č. 1971/1. Zároveň bolo žalobkyni uložené, aby do 30 dní podala na určenie vlastníckeho práva k nehnuteľnostiam popísaným vo výroku I. uznesenia. 2. Súd prvej inštancie mal z vykonaného dokazovania za preukázané, že z výpisu LV. č. 3428 k.ú. Trenčín vyplýva, že výlučným vlastníkom nehnuteľností je žalovaný, pričom na nehnuteľnostiach neviaznu žiadne ťarchy. Podľa výpisu LV č. 3428 k.ú. Trenčín vyplýva, že pôvodnou vlastníčkou nehnuteľností bola žalobkyňa s tým, že v prospech V. U. bolo zriadené vecné právo doživotného užívania nehnuteľností. Podľa potvrdenia o pobyte je V. U. prihlásená na trvalý pobyt na adrese Trenčín, Družstevná 1284/55. Dňa 31.07.2015 bola medzi D. L. ako dlžníkom a D. U. ako veriteľom uzavretá zmluva o pôžičke, na základe ktorej zapožičal veriteľ dlžníkovi sumu 11.875,- eur s úrokom, pričom dňa 31.07.2015 došlo medzi D. U. ako záložným veriteľom synom žalobkyne a D. L. ako záložným dlžníkom a žalobkyňou ako záložcom k uzavretiu zmluvy o zriadení záložného práva na zabezpečenie pohľadávky záložného veriteľa vo výške 11.875,- eur s príslušenstvom. Na predmete zálohu zároveň viazlo záložné právo v prospech Slovenskej sporiteľne. Podľa znaleckého posudku Ing. Pavla Rosívala všeobecná hodnota nehnuteľností bola stanovená na sumu 151.000,- eur. Listom zo dňa 15.10.2015 záložný veriteľ oznámil žalobkyni začatie výkonu záložného práva prostredníctvom priameho predaja zálohu. Kúpnou zmluvou zo dňa 02.12.2015 previedol záložný veriteľ nehnuteľnosti na kupujúceho G. Y. s tým, že výzvou zo dňa 02.05.2016 vyzval žalovaný žalobkyňu na vypratanie nehnuteľností do 30 dní od doručenia výzvy. 3. Súd prvej inštancie posúdil daný právny vzťah podľa ust. § 74 ods. 1, § 76 ods. 1 písm. f/ O.s.p., kedy z obsahu spisu vyplýva, že predbežné opatrenie má plniť funkciu dočasnej úpravy pomerov účastníkov do doby, než sa právoplatne rozhodne o predmete konania. Poukázal na čl. 20 ods. 4 Ústavy SR, kedy pred vydaním predbežného opatrenia súd nezisťuje všetky skutočnosti, ktoré by mal mať zistené, ak by mal vydať konečné rozhodnutie. Obmedzuje sa len na osvedčenie tých najzákladnejších skutočností, aby mohol posúdiť, či tu môže byť nárok, ktorého predbežnú úpravu si okolnosti prípadne vyžadujú, či toto právo je porušené a či na jeho ochranu je potrebné vydanie práve predbežného opatenia. Podľa názoru súdu žalobkyňa dostatočne osvedčila existenciu právneho vzťahu medzi ňou a žalovaným, dôvodnosť svojho nároku predloženými listinnými dôkazmi, z ktorých vyplýva, že žalovaný je vlastníkom nehnuteľností, ktoré nadobudol na základe kúpnej zmluvy uzavretej s nadobúdateľom zálohu, pričom žalobkyňa bola pôvodným záložným veriteľom spolu s odkazom na to, že žalobkyňa sa mieni návrhom vo veci samej domáhať určenia vlastníckeho práva k nehnuteľnostiam vo svoj prospech z dôvodu neplatnosti záložnej zmluvy a následných právnych úkonov vrátane kúpnej zmluvy. Žalobkyňa dostatočným spôsobom osvedčila aj nebezpečenstvo bezprostredne hroziacej ujmy vo vzťahu k jej nároku, pričom hroziaca ujma spočíva v konaní žalovaného, ktorý písomne vyzval žalobkyňu na vypratanie nehnuteľností, pričom na nehnuteľnosti má bydlisko matka žalobkyne, ktorá odvodzuje svoje užívacie právo od pôvodného vlastníckeho práva žalobkyne. Matka žalobkyne nehnuteľnosť užíva dlhodobo od roku 1964, má 90 rokov aj naďalej tu má trvalé bydlisko. Preto dospel súd prvej inštancie k záveru, že je potrebné dočasne upraviť vzťahy medzi účastníkmi týkajúce sa povinnosti žalovaného zdržať sa akéhokoľvek konania smerujúceho k vyprataniu sporných nehnuteľností, kým nebude právoplatne vyriešená otázka vlastníckeho práva k nehnuteľnostiam. Tiež poukázal na tú skutočnosť, že nariadením predbežného opatrenia súd nevytvorí nenávratne a nenapraviteľný stav právnych vzťahov, ale len dočasne upraví pomery, kým nerozhodne právoplatne o predmete konania vo veci samej. Z tohto dôvodu súd nariadil predbežné opatrenie tak, ako je uvedené vo výroku a uložil žalobkyni podať návrh vo veci samej do 30 dní. 4. Proti tomuto rozhodnutiu podal včas odvolanie žalovaný, ktorý žiadal, aby krajský súd v Trenčíne napadnuté uznesenie súdu prvej inštancie zmenil tak, že návrh zamietne a prizná žalovanému náhradu trov konania. poukázal na tú skutočnosť, že z obsahu uznesenia je zrejmé, že dôvodom pre nariadenie predbežného opatrenia je dočasná úprava pomerov medzi účastníkmi. Je teda nevyhnuté, aby žalobca preukázal potrebu dočasnej úpravy pomerov. Táto je daná len v prípade nebezpečenstva bezprostredne hroziacej ujmy právom a záujmom dotknutého účastníka. Z odôvodnenia uznesenia tiež vyplýva, že súd dospel k záveru o tom, že žalobca dostatočne osvedčil nebezpečenstvo bezprostredne hroziacej ujmy. Zdôraznil, že žalobca nie je vlastníkom nehnuteľností, ktoré sú predmetom predbežného opatrenia, nemá k nehnuteľnostiam žiadne iné právo, ktoré by žalobcu oprávňovalo nehnuteľnosti užívať, nemá tam trvalý, ani prechodný pobyt a preto nie je dotknutým účastníkom, nakoľko vznik reálnej ujmy hrozí matke žalobcu a nie jemu. Žalobca v návrhu na predbežné opatrenie uvádza, že zmluvu o zriadení záložného práva považuje za absolútne neplatnú podľa § 39 OZ a zároveň namieta neprimeraný pomer hodnoty zabezpečovanej pohľadávky a zálohu. Zo všetkých predložených listín je zrejmé, že žalobca vedel o pomere výšky pohľadávky a hodnoty zálohu v záložnej zmluve. Poukázal tiež na druhý znalecký posudok zo dňa 25.11.2015 vypracovaný znalcom Ing. Rosívalom, podľa ktorého je hodnota nehnuteľností spolu v hodnote 102.000,- eur. Má preto za to, že záložná zmluva bola uzavretá platne a kúpna cena vo výške 71.000,- eur zodpovedá 70% hodnoty nehnuteľností stanovenej zákonom podľa znaleckého posudku. Majú preto za to, že D. U. postupoval pri predaji zálohu s náležitou opornou starostlivosťou, záloh predal za cenu, za ktorú sa rovnaký alebo porovnateľný predmet zvyčajne predáva za porovnateľných podmienok v čase a mieste predaja zálohu. Poukázal na rozhodnutie Občianskoprávneho kolégia NS SR pod sp.zn. 7Cdo 222/2012, kedy porušenie povinností záložným veriteľom postupovať pri predaji zálohu s náležitou starostlivosťou tak, aby záloh predal za cenu, ktorú sa rovnaký alebo porovnateľný predmet zvyčajne predáva za porovnateľných podmienok v čase a mieste predaja zálohu nemá za následok neplatnosti zmluvy o predaji zálohu podľa § 39 OZ, môže však viesť k zodpovednosti za škodu podľa § 420 OZ. Následkom porušenia povinnosti záložným veriteľom v zmysle § 151n ods. 8 OZ nie je neplatnosť právneho úkonu v zmysle § 39 OZ. Záložný veriteľ si splnil svoju povinnosť vyplývajúci z ust. § 151l ods. 1 OZ listom zo dňa 15.10.2015, oznámil žalobcovi ako záložcovi a súčasne záložnému dlžníkovi, že začal vykonávať záložné právo a tiež si splní svoju informačnú povinnosť o predaji zálohu vo forme písomnej správy. 5. K podanému odvolaniu sa písomne vyjadrila žalobkyňa, ktorá mala za to, že súd prvej inštancie správne vyhodnotil to, že je potrebné dočasne upraviť pomery účastníkov konania, nakoľko tu hrozí bezprostredne hroziaca ujma na zdraví a živote matke žalobcu, pretože by stratila jediné miesto na bývanie, došlo by k ohrozeniu práva na bývanie a pre jej vek by mohlo dôjsť k rôznym zdravotným problém. Dočasnú úpravu pomerov účastníkov je potrebné upraviť do doby, kým sa nerozhodne vo veci samej. Takto nariadené predbežné opatrenie súdom prvej inštancie spĺňa aj všetky podmienky, o ktorých hovorí nový procesný kódex, zák.č. 160/2015 Civilný sporový poriadok v platnom znení, v zmysle ktorého podľa § 325 môže súd nariadiť neodkladné opatrenie, ak je potrebné bezodkladne upraviť pomery, alebo ak je obava, že exekúcia bude ohrozená. Preto žiadala, aby odvolací súd napadnuté uznesenie súdu prvej inštancie ako vecne správne potvrdil. 6. Krajský súd v Trenčíne ako súd odvolací vec preskúmal podľa § 380 ods. 1 zák.č. 160/2015 Z.z. Civilný sporový poriadok (ďalej len CSP) bez nariadenia odvolacieho pojednávania podľa § 385 CSP a dospel k záveru, že napadnuté uznesenie súdu prvej inštancie je potrebné ako vecne správne potvrdiť podľa § 387 ods. 1, 2 CSP z nasledovných dôvodov: 7. V prvom rade je nutné konštatovať, že v náväznosti na § 471 ods. 1 CSP predbežné opatrenia nariadené predo dňom nadobudnutia účinnosti tohto zákona sa spravujú ustanoveniami tohto zákona o neodkladných opatreniach a zabezpečovacích opatreniach. 8. Podľa § 324 ods. 1 CSP pred začatím konania, počas konania a po jeho skončení môže súd na návrh nariadiť neodkladné opatrenie. 9. Podľa § 325 ods. 1, 2 písm. d/ CSP neodkladné opatrenie môže súd nariadiť, ak je potrebné bezodkladne upraviť pomery alebo ak je obava, že exekúcia bude ohrozená. Neodkladným opatrením možno strane uložiť najmä, aby niečo vykonala, niečoho sa zdržala alebo niečo znášala. 10. Podľa § 328 ods. 1 CSP, ak súd nepostupoval podľa § 327, nariadi neodkladné opatrenie, ak sú splnené podmienky podľa § 325 ods. 1, inak návrh na nariadenie neodkladného opatrenia zamietne. 11. Tretia hlava tretej časti Civilného sporového poriadku predstavuje novú právnu úpravu neodkladných opatrení zabezpečovacích opatrení a iných opatrení súdu. Právna úprava pôvodne označovaného predbežného opatrenia vychádza zo súčasnej právnej úpravy, no podľa novej právnej úpravy je v odôvodnených prípadoch prípustná zhoda petitu návrhu na vydanie neodkladného opatrenia a žaloby vo veci samej. Uvedeným sa zmenila doterajšia koncepcia právnej úpravy predbežných opatrení podľa Občianskeho súdneho poriadku. Nová právna úprava upúšťa od doterajšej koncepcie predbežnosti poskytovanej ochrany, pretože po nariadení navrhovaných opatrení nemusí nevyhnutne nasledovať konanie vo veci samej. Podľa § 336 ods. 1 CSP môže súd pri nariadení neodkladného opatrenia pred začatím konania vo výroku uznesenia uložiť navrhovateľovi povinnosť podať v určitej lehote žalobu vo veci samej, čo je prejednávaný prípad. 12. V zmysle § 325 CSP neodkladné opatrenie môže súd nariadiť z dvoch dôvodov a to, ak je potrebné bezodkladne upraviť pomery alebo, ak je obava, že exekúcia bude ohrozená. Dané ustanovenie obsahuje v ods. 2 demonštratívny výpočet uplatnenia inštitútu neodkladného opatrenia v praxi podobne, ako bol upravený výpočet uplatnenia predbežného opatrenia podľa doterajšej úpravy v Občianskom súdnom poriadku. 13. Odvolací súd sa v celom rozsahu stotožňuje s odôvodnením napadnutého rozhodnutia v zmysle § 387 ods. 2 CSP a na zdôraznenie správnosti napadnutého rozhodnutia uvádza: 14. Z obsahu spisu súdu prvej inštancie nepochybne vyplýva, že pôvodnou vlastníčkou spornej nehnuteľnosti bola práve žalobkyňa, pričom jej matka V. U. mala v danej nehnuteľnosti zriadené vecne právo doživotného užívania spornej nehnuteľnosti. Rovnako je nepochybné, že súčasným vlastníkom nehnuteľnosti je žalovaný, pričom na nehnuteľnosti neviaznu žiadne ťarchy. 15. Ďalej z priložených listinných dôkazov vyplýva, že dňa 31.07.2015 uzatvoril syn žalobkyne D. L. ako dlžník a D. U. ako veriteľ zmluvu o pôžičke, na základe ktorej veriteľ zapožičal dlžníkovi sumu 11.875,- eur s príslušným úrokom, pričom zároveň uzatvorili záložnú zmluvu a to vrátane žalobkyne za účelom zabezpečenia pohľadávky záložného veriteľa voči dlžníkovi. Listom zo dňa 15.10.2015 záložný veriteľ oznámil žalobkyni začatie výkonu záložného práva prostredníctvom priameho predaja zálohu s tým, že kúpnou zmluvou zo dňa 02.12.2015 previedol záložný veriteľ nehnuteľnosť na kupujúceho G. Bečára s tým, že súčasný žalovaný je vlastníkom vedený na liste vlastníctva titulom kúpnej zmluvy V 1376/16 ako vyplýva z LV č. 3428 k.ú. Trenčín. 16. Rovnako z vykonaného dokazovania je nepochybné, že výzvou zo dňa 02.05.2016 vyzval žalovaný žalobkyňu na vypratanie nehnuteľnosti do 30 od doručenia výzvy a zároveň upozornil, že pristúpi k nútenému vyprataniu nehnuteľnosti prostredníctvom súdu, exekútora, prípadne polície. 17. Pri nariaďovaní samotného neodkladného opatrenia prevláda požiadavka rýchlosti nad požiadavkou úplnosti skutkových zistení a to z dôvodu, že nariadenie neodkladného opatrenia má dočasný predbežný charakter. Z tohto dôvodu nie je síce potrebné zisťovať všetky skutočnosti, ktoré má mať zistené pred vydaním konečného rozhodnutia vo veci samej, ale musia byť osvedčené okolnosti, z ktorých sa vyvodzuje opodstatnenosť žaloby návrhu na toto dočasné opatrenie. Miera osvedčenia sa riadi danou situáciou, najmä naliehavosťou jej riešenia (uznesenie NS SR sp.zn. 2Mcdo 3/2010). 18. Pred nariadením neodkladného opatrenia, ktorým sa účastníkovi konania ukladá, aby sa niečoho zdržal sa vychádza z vymedzenia uvedeného návrhu a skúma sa, či je dostatočne odôvodnený, skúmajú sa skutkové okolnosti vzťahujúce sa na rozsah navrhovaného opatrenia. Súd pri nariaďovaní neodkladného opatrenia (v čase rozhodovania súdu prvého stupňa nariaďovanie predbežného opatrenia podľa O.s.p.) musia vziať zreteľ na fakty, propocionality následku a príčiny jeho vzniku. Ďalej je potrebné zvažovať pozitívne a negatívne argumenty v kolízií stojacich záujmov za súčasnej minimalizácie zásahov do základných práv účastníkov konania. 19. So zreteľom na všetky tieto skutočnosti dospel odvolací súd zhodne so súdom prvej inštancie k tomu záveru, že v prejednávanej veci boli splnené podmienky pre nariadenie predbežného opatrenia (v súčasnosti neodkladného opatrenia). Propocionalita zásahu medzi základnými právami účastníkov konania bola dodržaná. Účelom predbežného opatrenia a teda aj neodkladného opatrenia je dosiahnutie predbežných účinkov v prípade, ak nie je zrejmé, kedy bude sporný vzťah účastníkov vyriešený konečným rozhodnutím súdu a vyvstáva potreba dočasnej úpravy pomerov účastníkov. Z obsahu spisu vyplýva, že žalobkyňa bola pôvodnou vlastníčkou spornej nehnuteľnosti, pričom v predmetnej nehnuteľnosti mala uvedené právo bývania v prospech jej matky, ktorá v nehnuteľnosti aj skutočne býva a ktoré už na súčasnom liste vlastníctva nefiguruje. Odvolací súd preto v tejto súvislosti pripomína, že ochrane obydlia sa vo svojej judikatúre venuje aj Európsky súd pre ľudské práva a hierarchia hodnôt v zmysle život, zdravie, obydlie a tak majetok je zrejmá. Preto mal odvolací súd zhodne so súdom prvej inštancie dostatočne osvedčenú potrebu dočasnej úpravy pomerov účastníkov, pričom nariadenie predbežného opatrenia ako aj neodkladného opatrenia má oporu v listinných dôkazoch, ktoré sú obsahom spisu. Odmietnutie spravodlivosti alebo základného práva v spojitosti s predbežnými opatreniami ako aj neodkladnými opatreniami predpokladá také porušenie, ktoré nie je napraviteľné alebo odstrániteľné procesnými prostriedkami obsiahnutými v Civilnom sporovom poriadku. Takýmto porušením však nemôže byť samo o sebe nariadenie neodkladného opatrenia (porovnaj uznesenie Ústavného súdu SR, sp.zn. 2ÚS 37/2000). Preto je dôležité, aby do skončenia sporu o určenie vlastníckeho práva k spornej nehnuteľnosti sa žalovaný zdržal konania smerujúceho k jej vyprataniu. 20. Vo vzťahu k odvolacím námietkam odvolací súd dodáva, že obsahovo sa tieto námietky týkajú už konania vo veci samej, kde bude súd prvej inštancie v prípade riadne podanej žaloby skúmať, či je alebo nie je daný právny vzťah postihnutý absolútnou neplatnosťou v zmysle § 39 O.s.p.. Vzhľadom k tomu, že žalobkyňa osvedčila potrebu dočasnej a rýchlej úpravy pomerov medzi účastníkmi konania zhodne so súdom prvej inštancie dospel aj odvolací súd k záveru, že je potrebné napadnuté uznesenie súdu prvého stupňa aj v súlade s novým procesným poriadkom ako vecne správne potvrdiť. Pokiaľ žalobca v súčasnosti nie je vlastníkom nehnuteľnosti, stalo sa tak v dôsledku jednotlivých právnych úkonov, ktorých neplatnosti sa mieni žalobca domáhať v konaní vo veci samej, avšak faktom je, že žalobca vlastníkom týchto nehnuteľností bol. Čo sa týka ostatných námietok v odvolaní vo vzťahu k pomeru výšky zabezpečenej pohľadávky a hodnoty zálohu k znaleckému posudku, prípadne vo vzťahu prípadnej absolútnej neplatnosti predaja zálohu a porušenia povinnosti záložným veriteľom v zmysle § 39 OZ sa jedná opätovne už o konanie vo veci samej, ktoré bude predmetom dokazovania v základnom konaní a nie je možné tieto náležitosti skúmať pri nariaďovaní neodkladného opatrenia (v čase rozhodovania súdu prvej inštancie v čase vydania predbežného opatrenia). 21. Preto v konečnom dôsledku odvolací súd uznesenie súdu prvej inštancie ako vecne správne potvrdil. 22. Toto rozhodnutie bolo prijaté pomerom hlasov 3:0 Poučenie: P o u č e n i e : Proti tomuto uzneseniu odvolanie n i e je p r í p u s t n é . Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancie. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 CSP). Dovolateľ musí byť v dovolacom konaní zastúpený advokátom. Dovolanie a iné podania dovolania musia byť spísané advokátom (§ 429 ods. 1 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP).

Zdroj: KAUZIS.SK – https://www.kauzis.sk/judikatura/r/ECLI:SK:KSTN:2016:3116209986.1 (dáta aktuálne k 10. 11. 2026). Záväzné je znenie zverejnené súdom.




